PMIndiaData/PMIndiaSum huggingface dataset:
प्रधानमंत्री 17 मार्च को एलबीएसएनएए में 96वें कॉमन फाउंडेशन पाठ्यक्रम के समापन समारोह को संबोधित करेंगे

प्रधानमंत्री श्री नरेन्द्र मोदी 17 मार्च को दोपहर 12 बजे लाल बहादुर शास्त्री राष्ट्रीय प्रशासन अकादमी (एलबीएसएनएए) में 96वें सामान्य बुनियादी पाठ्यक्रम के समापन समारोह को वीडियो कॉन्फ्रेंसिंग के माध्यम से संबोधित करेंगे। इस दौरान, प्रधानमंत्री नए खेल परिसर का उद्घाटन करेंगे और पुर्ननिर्मित हैप्पी वैली परिसर को भी राष्ट्र को समर्पित करेंगे। 96वां बुनियादी पाठ्यक्रम एलबीएसएनएए का पहला सामान्य बुनियादी पाठ्यक्रम है, जिसमें नई शिक्षा और पाठ्यक्रम प्रारूप मिशन कर्मयोगी के सिद्धांतों पर आधारित है। बैच में 16 सेवाओं के 488 अधिकारी प्रशिक्षु और 3 रॉयल भूटान सर्विसेज (प्रशासनिक, पुलिस और वन) शामिल हैं। युवा वर्ग की साहसिक और अभिनव विचारधारा को मूर्त रूप प्रदान करने के लिए, मिशन कर्मयोगी के सिद्धांतों द्वारा निर्देशित इस नए शिक्षाशास्त्र का प्रारूप तैयार किया गया था। "सबका प्रयास" की भावना में पद्म पुरस्कार विजेताओं के साथ वार्तालाप और ग्रामीण भारत के एक व्यापक अनुभव के लिए गांव के दौरे जैसी पहल के माध्यम से अधिकारी प्रशिक्षु को एक छात्र/नागरिक से एक लोक सेवक में परिवर्तित करने पर जोर दिया गया था। अधिकारी प्रशिक्षुओं ने इन क्षेत्रों में रहने वाले लोगों के सामने आने वाली चुनौतियों को समझने के लिए दूरस्थ/सीमावर्ती क्षेत्रों के गांवों का भी दौरा किया। पाठ्यचर्या के लिए मॉड्यूलर दृष्टिकोण को सतत श्रेणीबद्ध रूप से शिक्षण और स्व-निर्देशित शिक्षण के सिद्धांत के अनुरूप अपनाया गया था। स्वास्थ्य जांचों के अलावा, 'परीक्षा के बोझ से घिरे एक छात्र' को 'स्वस्थ युवा सिविल सेवक' के रूप में परिवर्तित करने की मुहिम का समर्थन करने के लिए स्वास्थ्य जांच भी की गईं। सभी 488 अधिकारी प्रशिक्षुओं को क्राव मागा और अन्य विभिन्न खेलों में प्राथमिक स्तर का प्रशिक्षण प्रदान किया गया।
ग्रैमी विजेता रिकी केज ने प्रधानमंत्री से मुलाकात की

प्रधानमंत्री श्री नरेन्द्र मोदी ने ग्रैमी विजेता भारतीय संगीतकार रिकी केज के साथ अपनी मुलाकात पर प्रसन्नता जाहिर की है। भविष्य के लिए उन्हें शुभकामनाएं देते हुए प्रधानमंत्री ने कहा, 'संगीत के प्रति आपका अनुराग औऱ उत्साह और भी बढ़ता जा रहा है।' प्रधानमंत्री ने ट्वीट किया; 'आपसे मिलकर खुशी हुई रिकी रेज! संगीत के प्रति आपका अनुराग और उत्साह और भी बढ़ता जा रहा है। भविष्य के लिए आपको शुभकामनाएं।'
प्रधानमंत्री ने गोवा के स्थापना दिवस पर राज्य के लोगों को शुभकामनाएं दीं

प्रधानमंत्री श्री नरेन्द्र मोदी ने गोवा के स्थापना दिवस पर राज्य के लोगों को शुभकामनाएं दीं हैं। अपने संदेश में प्रधानमंत्री ने कहा, ‘गोवा के स्थापना दिवस के अवसर पर राज्य के लोगों को मेरी शुभकामनाएं। गोवा प्राकृतिक सुंदरता और गर्मजोशी से स्वागत करने वालों की भूमि है। राज्य कई क्षेत्रों में भारत के विकास पथ को समृद्ध कर रहा है। मैं आने वाले वर्षों में गोवा की निरंतर प्रगति की कामना करता हूं।’
कॉरपोरेट मामलों के मंत्रालय, भारतीय प्रतिस्पर्धा आयोग (सीसीआई) और कॉरपोरेट मामलों के भारतीय संस्थान (आईआईसीए) द्वारा विदेशों/विदेशी संगठनों के साथ किए गए एमओयू को कैबिनेट की पूर्वव्‍यापी मंजूरी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने कॉरपोरेट मामलों के मंत्रालय, भारतीय प्रतिस्पर्धा आयोग (सीसीआई) और कॉरपोरेट मामलों के भारतीय संस्थान (आईआईसीए) द्वारा विदेशों/विदेशी संगठनों के साथ किए गए विभि‍न्‍न एमओयू (सहमति पत्र) को अपनी पूर्वव्‍यापी मंजूरी दे दी है। उपर्युक्‍त एमओयू (सहमति पत्र) निम्‍नलिखि‍त के बीच हुए हैं : (i) कॉरपोरेट मामलों के मंत्रालय और नीदरलैंड के आर्थिक मामलों के मंत्रालय के बीच; (ii) भारतीय प्रतिस्पर्धा आयोग (सीसीआई) और रूसी संघ की संघीय एकाधिकार-रोधी सेवा के बीच; (iii) सीसीआई और ऑस्ट्रेलियाई प्रतिस्‍पर्धा एवं उपभोक्ता आयोग के बीच; (iv) सीसीआई और यूरोपीय आयोग के प्रतिस्‍पर्धा महानिदेशालय के बीच; (v) सीसीआई और प्रतिस्‍पर्धा ब्यूरो, कनाडा के बीच; (vi) कॉरपोरेट मामलों के भारतीय संस्थान (आईआईसीए) और जॉर्ज वाशिंगटन विश्वविद्यालय, अमेरिका के बीच; (vii) आईआईसीए और निदेशकों के संस्थान, लंदन, ब्रिटेन के बीच; और (viii) आईआईसीए और अंतरराष्ट्रीय वित्त निगम के बीच। उपर्युक्‍त एमओयू पर हस्‍ताक्षर हो जाने के फलस्‍वरूप संबंधित संगठनों के साथ ज्ञान एवं सूचनाओं के आदान-प्रदान, तकनीकी सहयोग, अनुभवों को साझा करने, प्रवर्तन संबंधी सहयोग इत्‍यादि का मार्ग प्रशस्‍त होगा। इनमें अन्‍य बातों के अलावा अनेक क्षेत्र शामिल हैं। कॉरपोरेट विनियमन, लेखा एवं कंपनी सचिव के पेशों वाले क्षेत्रों में कॉरपोरेट गवर्नेंस एवं कॉरपोरेट सामाजिक दायि‍त्‍व (सीएसआर) इनमें शामिल हैं जिससे जवाबदेही वाले कारोबारी तौर-तरीके, कॉरपोरेट खुलासे एवं रिपोर्टिंग आदि संभव है। कॉरपोरेट गवर्नेंस और कॉरपोरेट सामाजिक दायित्‍व (सीएसआर) पर गठित एक द्विपक्षीय कार्यदल द्वारा उपर्युक्‍त एमओयू के क्रियान्वयन पर नजर रखी जाएगी।
‘प्रगति’ के माध्यम से प्रधानमंत्री ने बातचीत की

प्रधानमंत्री श्री नरेन्द्र मोदी ने ‘प्रगति’ के माध्यम से अपनी सातवीं वार्ता की अध्यक्षता की। ‘प्रगति’ सक्रिय शासन और समयबद्ध कार्यान्वयन के लिए आईसीटी आधारित बहुविध मंच है। आज अपनी समीक्षा के दौरान प्रधानमंत्री ने प्रधानमंत्री जन धन योजना से संबंधित शिकायतों की समीक्षा की। उन्होंने जन धन खातों के माध्यम से जनता को उपलब्ध लाभों के बारे में, विशेष रूप से मोबाइल फोन के माध्यम से लोगों को शिक्षित बनाने के लिए जागरूकता अभियान शुरू करने का निर्देश दिया। प्रधानमंत्री ने रेलों में, विशेष रूप से सफाई से संबंधित मुद्दों के बारे में शिकायतों की समीक्षा की उन्हें रेलवे स्टेशनों और रेलगाड़ियों में सफाई सुनिश्चित करने के लिए उठाए जा रहे कदमों के बारे में जानकारी दी गई। प्रधानमंत्री श्री नरेन्द्र मोदी ने भारत बांग्लादेश सीमा पर बाड़ लगाने के कार्य में हुई प्रगति की भी समीक्षा की। यह जोर देते हुए कि राष्ट्रीय सुरक्षा के किसी मुद्दे पर कोई समझौता नहीं किया जा सकता, उन्होंने बांग्लादेश से लगती हुई सीमा वाले पांच राज्यों के मुख्य सचिवों से इस परियोनजा को जल्दी से जल्दी पूरा करने हेतु कार्य करने के लिए कहा। प्रधानमंत्री ने राजमार्ग, रेल, विद्युत, कोयला और जम्मू-कश्मीर, असम, अरुणाचल प्रदेश, मध्य प्रदेश, आंध्र प्रदेश, ओडिशा, झारखण्ड, छत्तीसगढ़ और गोवा सहित अनेक राज्यों में फैले विमानपत्तन क्षेत्रों में बुनियादी ढ़ांचे की परियोजनाओं की प्रगति के बारे में अद्यतन जानकारी मांगी। उन्हें भूटान में तीन जल विद्युत परियोजनाओं के बारे में अवगत कराया गया। प्रधानमंत्री ने आधार कार्ड नामांकन की प्रगति की भी समीक्षा की। उन्होंने सभी मुख्य सचिवों से जन धन खातों और आधार कार्डों की कार्यप्रणाली के माध्यम से संभव सीमा तक लाभ उपलब्ध कराने के बारे में कार्य करने के लिए कहा ताकि भ्रष्टाचार कम किया जा सके और लोगों को अधिक से अधिक लाभ प्राप्त हो सके।
प्रधानमंत्री ने अभियन्‍ता दिवस पर अभियन्‍ताओं को याद किया; भारत रत्‍न एम. विश्‍वेश्‍वरय्या को उनकी जयन्‍ती पर श्रद्धांजलि अर्पित की

प्रधानमंत्री श्री नरेन्‍द्र मोदी ने अभियन्‍ता दिवस पर देश के अभियन्‍ताओं को याद किया। प्रधानमंत्री ने भारत रत्‍न एम. विश्‍वेश्‍वरय्या को उनकी जयन्‍ती पर श्रद्धांजलि भी अर्पित की। प्रधानमंत्री ने कहा “अभियन्‍ता दिवस पर मैं सभी अभियन्‍ताओं को प्रणाम करता हूं और राष्‍ट्र के विकास में उनके अभिन्‍न योगदान की सराहना करता हूं। भारत रत्‍न एम. विश्‍वेश्‍वरय्या को उनकी जयन्‍ती पर हार्दिक श्रद्धांजलि। स्‍वयं एक अभियन्‍ता के रूप में वह अपरिमित प्रेरणा के स्रोत हैं।”
प्रधानमंत्री ने श्री कुलदीप राज गुप्ता के निधन पर दुख व्यक्त किया

प्रधानमंत्री श्री नरेन्द्र मोदी ने जम्मू एवं कश्मीर के लोकप्रिय नेता श्री कुलदीप राज गुप्ता के निधन पर दुख व्यक्त किया है। प्रधानमंत्री ने कहा है कि श्री कुलदीप राज गुप्ता ने अपना जीवन जन कल्याण के साथ-साथ समाज के सशक्तिकरण के लिये समर्पित कर दिया था। प्रधानमंत्री ने ट्वीट कियाः "जम्मू-कश्मीर के लोकप्रिय भाजपा नेता कुलदीप राज गुप्ता जी के निधन से अत्यंत दुख हुआ है। उन्होंने अपना जीवन जन कल्याण के साथ-साथ समाज के सशक्तिकरण के लिए समर्पित कर दिया। ईश्वर शोक की इस घड़ी में उनके परिजनों और समर्थकों को संबल प्रदान करे। ओम शांति!"
प्रधानमंत्री ने पूर्व राष्ट्रपति ‘भारत रत्न’ श्री प्रणब मुखर्जी के निधन पर गहरा शोक व्यक्त किया

प्रधानमंत्री श्री नरेन्‍द्र मोदी ने पूर्व राष्ट्रपति ‘भारत रत्न’ श्री प्रणब मुखर्जी के निधन पर गहरा शोक व्यक्त किया है। प्रधानमंत्री ने कहा, ‘‘पूरा देश ‘भारत रत्न’ श्री प्रणब मुखर्जी के निधन पर शोकाकुल है। उन्होंने हमारे राष्ट्र के विकास पथ पर एक अमिट छाप छोड़ी है। वह एक ऐसे सर्वोत्कृष्ट विद्वान एवं बेहतरीन राजनेता थे जिनका सम्‍मान सभी राजनीतिक दल और समाज के सभी तबकों के लोग करते थे। श्री प्रणब मुखर्जी ने कई दशकों के अपने लंबे राजनीतिक जीवन के दौरान प्रमुख आर्थिक और रणनीतिक मंत्रालयों में अमिट योगदान दिया। वह एक उत्कृष्ट सांसद थे, जो सदैव सजग रहते थे और इसके साथ ही अत्‍यंत मुखर और हाजिर जवाब भी थे। भारत के राष्ट्रपति के रूप में श्री प्रणब मुखर्जी ने राष्ट्रपति भवन को आम नागरिकों के लिए और भी अधिक सुलभ एवं सहज बना दिया था। उन्होंने राष्ट्रपति भवन को ज्ञान प्राप्ति, नवाचार, संस्कृति, विज्ञान और साहित्य का एक उत्‍कृष्‍ट केंद्र बना दिया था। प्रमुख नीतिगत मुद्दों पर उनकी ज्ञानपूर्ण सलाह को मैं कभी नहीं भुला पाऊंगा। वर्ष 2014 में मेरे लिए दिल्ली में सब कुछ नया था। यह मेरा सौभाग्‍य था कि पहले दिन से ही मुझे श्री प्रणब मुखर्जी से व्‍यापक मार्गदर्शन, सहयोग और आशीर्वाद मिला। मैं सदैव उनके साथ अपनी बातचीत की यादों को संजो कर रखूंगा। उनके परिवार, मित्रों और पूरे भारत में उनके प्रशंसकों एवं समर्थकों के प्रति मेरी गहरी संवेदनाएं हैं। ओम शांति।’
प्रधानमंत्री 02 अक्टूबर को महात्मा गांधी को श्रद्धांजलि अर्पित करेंगे, स्वच्छता और नवीकरणीय ऊर्जा से संबंधित कार्यक्रमों में भाग लेंगे

गांधी जयंती, 02 अक्टूबर, 2018 के अवसर पर प्रधानमंत्री के कार्यक्रमों में स्वच्छता और नवीकरणीय ऊर्जा से संबंधित आयोजनों पर फोकस होगा। प्रधानमंत्री श्री नरेन्द्र मोदी 02 अक्टूबर, 2018 को महात्मा गांधी की 150वीं जयंती समारोह के शुभारंभ के अवसर पर राजघाट पर महात्मा गांधी को पुष्पांजलि अर्पित करेंगे। प्रधानमंत्री विजय घाट भी जाएंगे और पूर्व प्रधानमंत्री लाल बहादुर शास्त्री की जयंती पर उन्हें पुष्पांजलि अर्पित करेंगे। प्रधानमंत्री राष्ट्रपति भवन सांस्कृतिक केन्द्र में आयोजित महात्मा गांधी अंतर्राष्ट्रीय स्वच्छता सम्मेलन (एमजीआईएससी) के समापन सत्र में शामिल होंगे। एमजीआईएससी चार दिवसीय अंतर्राष्ट्रीय सम्मेलन है जिसमें विश्व के स्वच्छता मंत्री तथा जल स्वच्छता और सफाई (वाश) के क्षेत्र में कार्य कर रहे अग्रणी लोग भाग लेंगे। प्रधानमंत्री इस समारोह में मिनी डिजिटल प्रदर्शनी देखेंगे। उनके साथ संयुक्त राष्ट्र के महासचिव श्री एंटोनियो ग्युतरेस भी रहेंगे। मंच से विशिष्ट लोगों द्वारा महात्मा गांधी की स्मृति में डाक टिकट जारी किया जाएगा और महात्मा गांधी का पसंदीदा भजन ‘वैष्णव जन’ पर आधारित मेड्ली सीडी वितरित किए जाएंगे। प्रधानमंत्री समारोह में उपस्थित लोगों को संबोधित करेंगे। बाद में प्रधानमंत्री विज्ञान भवन में अंतर्राष्ट्रीय सौर ऊर्जा की पहली सभा का उद्घाटन करेंगे। इस समारोह में दूसरे आईओआरए नवीकरणीय ऊर्जा मंत्रिस्तरीय बैठक तथा दूसरे वैश्विक नवीकरणीय ऊर्जा-निवेश बैठक (नवीकरणीय ऊर्जा निवेशक बैठक तथा एक्सपो) का उद्घाटन किया जाएगा। इस अवसर पर संयुक्त राष्ट्र के महासचिव श्री एंटोनियो ग्युतरेस भी उपस्थित रहेंगे।
पीएम ने असम में तेल कूप से तीव्रता से हो रही गैस रिसाव और आग की स्थिति की समीक्षा की

प्रधानमंत्री श्री नरेन्द्र मोदी ने आज असम के तिनसुकिया जिले में ओआईएल इंडिया लिमिटेड तेल कूप से गैस रिसाव और तेल कूप संख्या बाग़जन-5 में आग से उत्पन्न स्थिति की समीक्षा की। समीक्षा बैठक में गृह मंत्री श्री अमित शाह,पेट्रोलियम और प्राकृतिक गैस मंत्री श्री धर्मेंद्र प्रधान, असम के मुख्यमंत्री श्री सर्बानंद सोनोवाल, अन्य केंद्रीय मंत्रियों और भारत सरकार के वरिष्ठ अधिकारियों ने भाग लिया। इस कुएं से अनियंत्रित गैस का रिसाव 27 मई, 2020 को शुरू हो गया था। इसके बाद रिसाव को नियंत्रित करने के लिए जब तैयारी चल रही थी तो 9 जून, 2020 को कुएं में आग लग गई। इसके आसपास के इलाकों में रहने वाले परिवारों को वहां से हटा दिया गया और ओआईएल इंडिया लिमिटेड के सहयोग से राज्य सरकार ने राहत शिविर स्थापित किए। इन राहत शिविरों में लगभग 9,000 लोग रह रहे हैं। जिला प्रशासन द्वारा चिन्हित 1610 परिवारों में से प्रत्येक के लिए तत्काल राहत के रूप में 30,000 रुपये स्वीकृत किए गए हैं। प्रधानमंत्री ने असम के लोगों को असम के मुख्यमंत्री के माध्यम से आश्वासन दिया है कि भारत सरकार पीड़ित परिवारों को सहायता और राहत एवं पुनर्वास प्रदान करने के लिए पूरी तरह से प्रतिबद्ध है और इस दुर्भाग्यपूर्ण घटना की वजह से उत्पन्न इस कठिन समय में राज्य सरकार के साथ खड़ी है। उन्होंने पेट्रोलियम और प्राकृतिक गैस मंत्रालय को भी निर्देश दिया कि वह इस घटना का अध्ययन करे और इसका दस्तावेज भी तैयार रखे ताकि भविष्य में यह उपयोगी साबित हो सके। उन्होंने कहा कि भविष्य में इस तरह की दुर्घटनाओं से बचने और ऐसी आपदाओं से निपटने के लिए हमारे संगठनों के भीतर और अधिक क्षमता और विशेषज्ञता विकसित की जानी चाहिए। समीक्षा बैठक के दौरान यह बताया गया कि कुएं से गैस के प्रवाह को नियंत्रित करने और इसे बंद करने के लिएभारतीय और विदेशी विशेषज्ञों की मदद से विस्तृत योजना तैयार की गई है। इस योजना को तय कार्यक्रम के अनुसार क्रियान्वित किया जा रहा है और सभी आवश्यक सुरक्षा सावधानियां बरतने के बाद 7 जुलाई, 2020 को इस कुएं को बंद कर दिया जाएगा।
प्रधानमंत्री ने श्री यू.आर. अनंतमूर्ति के निधन पर शोक व्यक्त किया

प्रधानमंत्री श्री नरेंद्र मोदी ने प्रख्यात साहित्‍यकार श्री यू. आर. अनंतमूर्ति के निधन पर शोक व्यक्त किया है। शोक संदेश में प्रधानमंत्री ने कहा कि “श्री यू. आर. अनंतमूर्ति का निधन कन्नड़ साहित्य के लिए बड़ी क्षति है। मेरी संवेदना उनके परिवार के साथ है। ईश्वर उनकी आत्मा को शांति दें।”
प्रधानमंत्री ने मणिपुर, मेघालय और त्रिपुरा के लोगों को उनके स्थापना दिवस पर बधाई दी

प्रधानमंत्री श्री नरेन्द्र मोदी ने मणिपुर, मेघालय और त्रिपुरा के लोगों को उनके स्थापना दिवस पर बधाई दी है। एक ट्वीट में, प्रधानमंत्री ने कहा; "मणिपुर, मेघालय और त्रिपुरा के लोगों को उनके स्थापना दिवस पर बधाई। ये राज्य भारत के विकास में जीवंत योगदान दे रहे हैं। उनकी निरंतर प्रगति के लिए प्रार्थना करते हैं।"
प्रधानमंत्री ने पुरुषों की 57 किलोग्राम भार वर्ग स्पर्धा में कांस्य पदक जीतने पर भारतीय मुक्केबाज मोहम्मद हुसामुद्दीन को शुभकामनाएं दी

प्रधानमंत्री श्री नरेन्द्र मोदी ने भारतीय मुक्केबाज मोहम्मद हुसामुद्दीन को बर्मिंघम राष्ट्रमंडल खेल 2022 में पुरुषों की 57 किलोग्राम भार वर्ग स्पर्धा में कांस्य पदक जीतने पर बधाई दी है। अपने ट्वीट में प्रधानमंत्री ने कहा, मोहम्मद हुसामुद्दीन एक उत्कृष्ट मुक्केबाज हैं, जिन्होंने कई खेल स्पर्धओं में सफलता प्राप्त की है। अद्भुत तकनीकों और सौम्य भावना से भरपूर, हमारे उज्ज्वल एथलीट ने बर्मिंघम में पुरुषों की 57 किग्रा भार वर्ग स्पर्धा में कांस्य पदक जीता। उन्हें शुभकामनाएं। मैं उन्हें बधाई देता हूं।
अमेरिकी राष्ट्रपति बराक ओबामा ने प्रधानमंत्री को दीपावली की शुभकामनाएं दी

अमेरिकी राष्ट्रपति बराक ओबामा ने भारत और अमेरिका के बीच हाल ही में स्थापित हॉटलाइन पर प्रधानमंत्री श्री नरेन्द्र मोदी से बातचीत की। दोनों नेताओं ने एक दूसरे को दीपावली की शुभकामनाएं प्रेषित की। इस बारे में प्रधानमंत्री श्री नरेन्द्र मोदी ने ट्वीट किया कि, “थोड़ी देर पहले अमेरिका के राष्ट्रपति ने संपर्क किया। हमने एक दूसरे को दीपावली की बधाइयां दी। हाल ही में स्थापित की गयी हॉटलाइन पर हमारा यह पहला संवाद था। राष्ट्रपति ओबामा और मैंने कई अन्य विषयों पर भी बातचीत की। यह जानना अच्छा रहा कि व्हाइट हाउस किस प्रकार दीपावली मना रहा है। मुझे और राष्ट्रपति ओबामा को तुर्की में जी-20 सम्मेलन के दौरान मुलाकात की प्रतीक्षा है।”
योग की सहजता ही इसकी विशेषता : प्रधानमंत्री

प्रधानमंत्री श्री नरेन्द्र मोदी ने कहा है कि योग की सहजता ही इसकी विशेषता है। उन्होंने कहा कि योग घर पर, कामकाज के बीच ब्रेक के समय या फिर कुछ लोगों के साथ मिलकर किया जा सकता है। उन्होंने आगे कहा कि योग के लिए बस एक योग मैट और थोड़ी सी जगह की जरूरत होती है। प्रधानमंत्री ने ट्वीट किया: ‘‘योग की सुंदरता इसकी सादगी में है। आपको केवल एक योगा मैट और कुछ खाली जगह चाहिए। योग घर पर, वर्क ब्रेक के दौरान या समूह में किया जा सकता है। मुझे आशा है कि आप इसका नियमित अभ्यास करेंगे..’’
जल संसाधन प्रबंधन एवं विकास सहयोग के क्षेत्र में भारत और इजरायल के बीच सहमति पत्र को कैबिनेट की मंजूरी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने जल संसाधन के प्रबंधन एवं विकास सहयोग के क्षेत्र में भारत और इजरायल के बीच सहमति पत्र (एमओयू) पर हस्ताक्षर किए जाने को अपनी मंजूरी दे दी है। द्विपक्षीय सहयोग के जरिए जल के कुशल उपयोग से जुड़ी तकनीकों, सूक्ष्म सिंचाई, अपशिष्ट जल की रीसाइक्लिंग/पुनः उपयोग, विलवणीकरण, जलभृत पुनर्भरण और निकटवर्ती क्षेत्रों में जल संरक्षण से जुड़ी तकनीकों को मजबूत बनाना संभव हो पाएगा, जिससे दोनों ही देशों को फायदा होगा। भारत जल संसाधन के प्रबंधन एवं विकास सहयोग के क्षेत्र में ऑस्ट्रेलिया, रवांडा, कंबोडिया, ईरान, इराक, फिजी, चीन और बहरीन के साथ पहले ही समझौते कर चुका है।
प्रधानमंत्री ने लोहड़ी के त्‍यौहार पर शुभकांमनांए दी

प्रधानमंत्री श्री नरेंद्र मोदी ने लोहड़ी के त्‍यौहार पर लोगों को शुभकांमनांए दी हैं । “लोहड़ी मुबारक । ये त्‍यौहार सब के जीवन में खुशियां, स्‍वथ्‍य और प्रगति लाए। ਲੋਹੜੀ ਦੇ ਸ਼ੁਭ ਦਿਹਾੜੇ ਦੀਆਂ ਸਮੂਹ ਦੇਸ਼ ਵਾਸੀਆਂ ਨੂੰ ਲੱਖ-ਲੱਖ ਵਧਾਈਆਂ। ਰੱਬ ਕਰੇ ਇਹ ਤਿਉਹਾਰ ਤੁਹਾਡੇ ਸਾਰਿਆਂ ਦੀ ਜ਼ਿੰਦਗੀ ਵਿੱਚ ਖੁਸ਼ੀਆਂ-ਖੇੜੇ ਲੈ ਕੇ ਆਵੇ।”, प्रधानमंत्री ने कहा ।
प्रधानमंत्री ने केके के नाम से मशहूर प्रसिद्ध गायक कृष्णकुमार कुन्नाथ के निधन पर शोक व्यक्त किया

प्रधानमंत्री श्री नरेन्द्र मोदी ने केके के नाम से मशहूर प्रसिद्ध गायक कृष्णकुमार कुन्नाथ के निधन पर गहरा दुख व्यक्त किया है। श्री मोदी ने कहा कि उनके गीत सभी आयु वर्ग के लोगों की भावनाओं की एक विस्तृत श्रृंखला को दर्शाते हैं। प्रधानमंत्री ने एक ट्वीट में कहा; "केके के नाम से मशहूर प्रसिद्ध गायक कृष्णकुमार कुन्नाथ के असामयिक निधन से दुखी हूं। उनके गीतों ने सभी आयु वर्ग के लोगों की भावनाओं की एक विस्तृत श्रृंखला को दर्शाया है। हम उन्हें उनके गीतों के माध्यम से हमेशा याद रखेंगे। उनके परिवार और प्रशंसकों के प्रति संवेदना। ओम शांति।"
केंद्रीय मंत्रिमंडल ने जलवायु परिवर्तन पर संयुक्त राष्ट्र फ्रेमवर्क कन्वेंशन के लिए क्योटो प्रोटोकॉल की दूसरी प्रतिबद्धता अवधि के अनुसमर्थन को मंजूरी दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने ग्रीन हाउस गैसों (जीएचजी) के उत्सर्जन पर क्योटो प्रोटोकॉल के दूसरी प्रतिबद्धता अवधि के अनुसमर्थन के लिए अपनी सहमति दे दी है। क्योटो प्रोटोकॉल की दूसरी प्रतिबद्धता अवधि को 2012 में अपनाया गया था। अभी तक, 75 देश दूसरी प्रतिबद्धता अवधि को मंजूरी दे चुके हैं। जलवायु परिवर्तन के मुद्दों पर अंतरराष्ट्रीय आम आम सहमति को बनाए रखने में भारत द्वारा निभाई गई महत्वपूर्ण भूमिका को देखते हुए यह फैसला पर्यावरण की रक्षा और जलवायु न्याय के वैश्विक उद्देश्य पर प्रतिबद्ध राष्ट्रों के समुदाय में भारत के नेतृत्व को रेखांकित करता है। भारत द्वारा क्योटो प्रोटोकॉल को मंजूरी देने से दूसरे विकासशील देश भी इस पर सहमति जताने के लिए प्रोत्साहित होंगे। इस प्रतिबद्धता अवधि के दौरान स्वच्छ विकास तंत्र (सीडीएम) को लागू करना सतत विकास प्राथमिकताओं के अनुरूप होगा और इससे भारत में कुछ निवेश भी आकर्षित होगा। जलवायु परिवर्तन पर संयुक्त राष्ट्र संरचना सम्मेलन (यूएनएफसीसी) में वायुमंडल में ग्रीन हाउस गैसों के उत्सर्जन को स्थिर करने का आग्रह किया गया है ताकि जलवायु प्रणाली में कम से कम हस्तक्षेप हो। यह स्वीकार करते हुए कि वर्तमान में वातावरण में ग्रीन हाउस गैसों (जीएचजी) के ऊंचे स्तर के लिए मुख्यतः विकसित देश ही जिम्मेदार हैं, क्योटो प्रोटोकॉल विकसित देशों के सामने शमन लक्ष्यों को हासिल करने और विकासशील देशों को वित्तीय संसाधन एवं तकनीकी हस्तांतरण उपलब्ध कराने की प्रतिबद्धता रखता है। भारत जैसे विकासशील देशों के समक्ष क्योटो प्रोटोकॉल के तहत कोई अनिवार्य दायित्य या शमन लक्ष्य नहीं है। पृष्ठभूमि क्योटो प्रोटोकॉल 1997 में अपनाया गया था और इसकी पहली प्रतिबद्धता अवधि 2008-2012 के बीच थी। दोहा में वर्ष 2012 में दूसरी प्रतिबद्धता अवधि (दोहा संशोधन) के लिए क्योटो प्रोटोकॉल में संशोधनों को वर्ष 2013-2020 की अवधि के लिए सफलतापूर्वक अपनाया गया था। दोहा संशोधन के ‘ऑप्ट-इन’ प्रावधान के तहत विकसित देशों ने अपनी प्रतिबद्धताओं को लागू करना शुरू कर दिया है। भारत हमेशा 2020 से पूर्व विकसित देशों द्वारा जलवायु कार्रवाई के महत्व पर जोर देता रहा है। इसके साथ ही, भारत ने सम्मेलन के प्रावधानों एवं सिद्धातों जैसे, निष्पक्षता एवं सामूहिकता लेकिन अलग-अलग जिम्मेदारी एवं क्षमताओं के सिद्धांत (सीबीडीआरएंडआरसी) के अनुसार जलवायु कार्रवाई की वकालत की है।
प्रधानमंत्री ने श्री बिल गेट्स से बातचीत की

प्रधानमंत्री श्री नरेन्‍द्र मोदी ने आज बिल एंड मिलिंडा गेट्स फाउंडेशन के सह-अध्‍यक्ष श्री बिल गेट्स से वीडियो कॉन्‍फ्रेंस के माध्‍यम से बातचीत की। दोनों महत्‍वपूर्ण हस्तियों ने कोविड-19 के संबंध में वैश्विक स्‍तर पर उठाए जा रहे कदमों और इस महामारी से निपटने के लिए वैज्ञानिक नवाचारों तथा अनुसंधान एवं विकास के संबंध में वैश्विक तालमेल के महत्‍व के बारे में चर्चा की। प्रधानमंत्री ने इस स्‍वास्‍थ्‍य संकट के खिलाफ जंग में भारत की ओर से अपनाए गए सतर्क दृष्टिकोण को रेखांकित किया, जो उपयुक्‍त संदेश के माध्‍यम से जनता को साथ जोड़ना सुनिश्चित करने पर आधारित है। उन्‍होंने बताया कि किस प्रकार इस लोक-केंद्रित, नीचे से ऊपर के (बॉटम-अप) दृष्टिकोण ने दैहिक दूरी या फिजिकल डिस्‍टेंसिंग को स्‍वीकृति दिलाने, फ्रंट-लाइन कार्यकर्ताओं के लिए सम्‍मान, मास्‍क पहनने, उचित स्‍वच्‍छता रखने तथा लॉकडाउन के प्रावधानों का सम्‍मान कराने में सहायता की। प्रधानमंत्री ने इस बात पर भी रोशनी डाली कि किस प्रकार सरकार की ओर से अतीत में उठाए गए – वित्‍तीय समावेशन का विस्‍तार करने, स्‍वास्‍थ्‍य सेवाओं को अंतिम व्‍यक्ति तक पहुंचाने की व्‍यवस्‍था को सुदृढ़ बनाने, स्‍वच्‍छ भारत मिशन के माध्‍यम से साफ-सफाई और स्‍वच्‍छता को लोकप्रिय बनाने, लोगों की प्रतिरक्षा बढ़ाने में भारत के आयुर्वेद से ज्ञान गहण करने आदि जैसे कुछ कदमों ने- मौजूदा महामारी से निपटने के भारत के प्रयासों की दक्षता को बढ़ाने में सहायता की है। प्रधानमंत्री ने केवल भारत में नहीं, बल्कि विश्‍व के कई अन्‍य भागों में गेट्स फाउंडेशन द्वारा कोविड-19 से निपटने के लिए वैश्विक स्‍तर पर किए जा रहे कार्यों में समन्‍वयन के साथ-साथ स्‍वास्‍थ्‍य से संबंधित कार्यों की सराहना की। उन्‍होंने श्री गेट्स से इस बारे में सुझाव मांगे कि विश्‍व के कल्‍याण के लिए भारत की क्षमताओं और सामर्थ्‍य का किस प्रकार बेहतर उपयोग किया जा सकता है। इस संदर्भ में दोनों विशिष्‍ट व्‍यक्तियों द्वारा जिन विचारों पर गौर किया गया, उनमें ग्रामीण क्षेत्रों में अंतिम व्‍यक्ति तक स्‍वास्‍थ्‍य सेवाएं पहुंचाने के भारत के विलक्षण मॉडल से प्रेरणा लेना, भारत सरकार द्वारा सम्‍प‍र्क में आने वाले लोगों का पता लगाने के लिए तैयार किए गए कारगर मोबाइल एप का प्रसार तथा सबसे बढ़कर भारत की विशाल फार्मास्‍यूटिकल क्षमता का उपयोग करते हुए खोजे गए टीकों और रोग चिकित्सा से संबंधित उत्‍पादन बढ़ाना शामिल हैं। उन्‍होंने इस बात पर सहमति प्रकट की कि वैश्विक प्रयासों, विशेषकर साथी विकासशील देशों के लाभ की दिशा में योगदान देने की भारत की इच्‍छा और क्षमता के मद्देनजर महामारी से निपटने की समन्वित प्रतिक्रिया के लिए वर्तमान में जारी वैश्विक विचार-विमर्श में उसे शामिल किया जाना महत्‍वपूर्ण है। अंत में प्रधानमंत्री ने यह सुझाव भी दिया कि कोविड-19 के बाद उभरने वाली जीवन शैलियों, आर्थिक संगठन, सामाजिक व्‍यवहार, शिक्षा और स्‍वास्‍थ्‍य सेवाओं के प्रसार के साधनों में आवश्‍यक बदलावों तथा समाधान की आवश्‍यकता वाली संबंधित प्रौद्योगिकीय चुनौतियों का विश्‍लेषण करने में गेट्स फाउंडेशन नेतृत्‍वकारी भूमिका निभा सकता है। उन्‍होंने कहा कि भारत को अपने अनुभवों के आधार पर ऐसे विश्‍लेषणात्‍मक अभ्‍यास में योगदान देकर प्रसन्‍नता होगी।
प्रधानमंत्री ने स्लोवेनिया के नागरिकों का उनके राज्य दिवस पर अभिवादन किया

भारत के प्रधानमंत्री नरेन्द्र मोदी ने स्लोवेनिया के राज्य दिवस पर वहां के नागरिकों का अभिवादन किया है। प्रधानमंत्री ने कहा, “स्लोवेनिया के नागरिकों को उनके राष्ट्रीय स्टेटहुड दिवस पर हार्दिक शुभकामनाएं। मैं दोनों देशों के बीच के प्रगाढ़ रिश्तों के बारे में बहुत आशावान हूं।”
मंत्रिमंडल को बाह्य अंतरिक्ष के शांतिपूर्ण उपयोगों के बारे में सहयोग पर भारत और बांगलादेश के बीच एमओयू से अवगत कराया गया

प्रधान मंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल को बाह्य अंतरिक्ष के शांतिपूर्ण उपयोगों के बारे में सहयोग पर भारत और बांगलादेश के बीच एमओयू से अवगत कराया गया। एमओयू पर अप्रैल 2017 में नई दिल्‍ली में हस्‍ताक्षर किए गए। इस एमओयू से अंतरिक्ष विज्ञान, प्रौद्योगिकी तथा पृथ्‍वी के सुदूर संवेदन अनुप्रयोगों, उपग्रह संचार एवं उपग्रह आधरित नेविगेशन; अंतरिक्ष विज्ञान एवं ग्रहविज्ञान; अंतरिक्ष यान और अंतरिक्ष तंत्रों एवं भूमीय तंत्र के उपयोग तथा अंतरिक्ष प्रौद्योगिकी जैसे सहयोग के क्षेत्रों में सहायता मिलेगी। एमओयू से एक संयुक्‍त कार्यसमूह की स्‍थापना करने में भी सहायता मिलेगी, जिसमें अंतरिक्ष विज्ञान विभाग/भारतीय अंतरिक्ष अनुसंधान संगठन (डीओएस/इसरो) तथा बांगलादेश दूर-संचार विनियामक आयोग (बीटीआरसी) के सदस्‍य होंगे, जो इस एमओयू के कार्यन्‍वयन के लिए समय-सीमा और कार्यविधियों सहित एक कार्य योजना बनाएंगे। इस एमओयू से पृथ्‍वी के सुदूर संवेदन; उपग्रह संचार; उपग्रह नेविगेशन; अंतरिक्ष विज्ञान तथा बाह्य अंतरिक्ष के अन्‍वेषण के क्षेत्र में नए अनुसंधानिक कार्यकलापों और अनुप्रयोगों की संभावनाओं की खोज करने में गति प्राप्‍त होगी। इस एमओयू के अंतर्गत कार्यों का वित्‍त्‍पोषण संबंधित कार्यपालक संगठन द्वारा अपने संबंधित राज्‍यों में प्रभावी बजटीय विनियमों से संबंधित राष्‍ट्रीय मानदंडों और उपलब्‍ध संसाधनों की सीमाओं के अंतर्गत नियमों को ध्‍यान में रखकर उपलब्‍ध कराया जाएगा। कार्य के स्‍वरूप और क्षेत्र के आधार पर इस एमओयू के अंतर्गत संयुक्‍त परियोजनाएं और किए गए कार्य गैर-वाणिज्‍यक या वाणिज्‍यक आधार पर होंगे और उन्‍हें आपसी भुगतानों के बिना या क्षतिपरक व्‍यवस्‍थाओं या करारों के आधार पर कार्यान्वित किया जाएगा। इस एमओयू से मानवता के हित में अंतरिक्ष प्रौद्योगिकियों के अनुप्रयोग के क्षेत्र में एक संयुक्‍त कार्यकलाप विकसित करने में सहायता मिलेगी। इस प्रकार, देश के सभी वर्ग और क्षेत्र लाभान्वित होंगे। पृष्‍ठभूमि : भारत और बांगलादेश ने अंतरिक्ष के क्षेत्र में एक दूसरे के साथ सहयोग देने की इच्‍छा जताई। तदनुसार, अंतरिक्ष सहयोग के लिए अगस्‍त 2016 में बांगलादेश में भारतीय उच्‍चायोग और विदेश मंत्रालय को एक फ्रेमवर्क एमओयू दिया गया ताकि उसे सरकार के स्‍तर पर आगे प्रोसेस किया जा सके। बांगलादेश ने दिसंबर 2016 में इसे अपनी सहमति दे दी थी। तदनुसार, बाह्य अंतरिक्ष के शांतिपूर्ण उपयोगों के बारे में सहयोग पर भारत और बांगलादेश के बीच दिनांक 08 अप्रैल, 2017 को नई दिल्‍ली में एक एमओयू पर हस्‍ताक्षर किए गए।